## La Societat Valenciana d’Inspecció Tècnica de Vehicles firma amb l’Ajuntament de Torrent un protocol d’intencions per a construir una nova estació d’ITV

*** El consistori es compromet a modificar el PGOU per a posar a la disposició de l’empresa pública una parcel·la en la qual esta construirà l’estació per a inspecció tècnica de vehicles
* Nuria Montes afirma que “la nova estació ITV, que substituirà la de Riba-roja, serà una realitat abans que acabe la present legislatura”**

La consellera d’Innovació, Indústria, Comerç i Turisme, Nuria Montes, en la seua condició de presidenta de Sitval, i l’alcaldessa de Torrent, Amparo Folgado, han firmat un protocol d’intencions per a construir una nova estació d’ITV en este municipi.

El document establix que el consistori es compromet a tramitar la modificació del Pla general d’ordenació urbana (PGOU) per a posar a la disposició de l’empresa pública una parcel·la de terreny en la qual Sitval construirà i posarà en funcionament la nova estació per a la inspecció tècnica de vehicles.

Nuria Montes ha avançat que “la nova estació d’ITV a Torrent serà una realitat abans que acabe la present legislatura i substituirà la que hi ha a Riba-roja”, la tercera en importància de la Comunitat Valenciana, amb 100.000 inspeccions anuals.

En este sentit, la consellera ha explicat que “la setmana passada vam haver de firmar d’urgència el contracte d’arrendament durant tres anys del sòl en el qual està la ITV de Riba-roja perquè puga continuar prestant el servici a tots els ciutadans mentres es construïx la de Torrent.”

Montes ha afegit que, amb això, “hem ordenat un dels disbarats que ens va deixar el Botànic, ja que durant els primers mesos de 2023 no s’havia fet res per a garantir la continuïtat del servici” en esta zona.

**Estarà a Mas del Jutge**

El protocol d’intencions que han firmat Nuria Montes i Amparo Folgado assenyala que “després de diferents visites i estudis realitzats pels tècnics del servici de Sitval, conjuntament amb els de l’Ajuntament de Torrent es considera idònia la parcel·la de propietat municipal situada al carrer Paret Decantada núm. 13 del Sector 1 Mas del Jutge”.

Esta parcel·la, de 6.965,83 metres quadrats, està ara definida com a zona verda-jardí per la qual cosa l’Ajuntament de Torrent haurà de tramitar una modificació del planejament que la faça compatible amb el servici públic que pretén prestar Sitval.

L’empresa pública, per la seua banda, considera que per la seua ubicació i característiques, el polígon industrial Mas del Jutge és un entorn òptim per a la construcció i posada en marxa, en el curt termini, de l’estació d’ITV.

Amb la finalitat d’assegurar la coordinació entre l’empresa pública i el consistori i vetlar pel correcte desenvolupament de l’acord, les dos parts nomenaran sengles responsables. A més, es comprometen a mantindre la confidencialitat de la informació que se subministren mútuament.

El protocol d’intencions té una duració de tres anys, prorrogable de manera expressa per dos anys més, i establix que es desenvoluparà mitjançant acords específics.

Fecha: 30/04/2024